LidanRubinov/Halacha-QA huggingface dataset:
שאלה: מי נחשב לגדולי הדור: ראיתי שיש נושאים שרק גדולי הדור קובעים. וכן שמעתי בשם הרב אברהם שפירא זצ"ל שיש נושאים שרק גדולי הדור יכולים להשמיע את דעתם. ובכן בדורינו, אחר שמרן הרב שפירא זצ"ל נפטר, מי נחשב גדול הדור? האם רבנים אחרים יכולים להשמיע את דעתם, האם היא מנוגדת לדעת התורה?
תשובה: הרב שפירא זצ"ל אמר שגדולי הדור היכולים לפסוק בעניני כלל ישראל הם אלו שיודעים לפסוק בכל חלקי התורה. ויש להוסיף, שאם אין גדולים כאלה אזי היותר גדולים שבדור הם הפוסקים. מי שלא הגיע להוראה אסור לו להורות. ומי שקטן באופן ברור מהגדולים שבדור, אינו בר הכי לחלוק על הגדולים.
שאלה: תנועות נוער-מעורבות: רציתי לשאול כמה שאלות בענין תנועות נוער מעורבות ובעיקר בישב"צים. 1) ראשית ראיתי שהרצי"ה זצ"ל התנגד לתנועות נוער מעורבות וכששאלו אותו על הפעילויות של בני עקיבא אמר שאין לו כל קשר אליהם, וא"כ מדוע אנחנו לא ממשיכים את דרכו בזה כמו שעושים בשאר דרכיו? 2) אם בימינו רוב גדולי הדור ה"דתיים לאומים" וכ"ש החרדים פוסקים לא להיכנס לישב"צים על מי אנחנו בעצם נשענים שמתיר להיכנס? הרי בשאלות כאלה ראוי לפנות לגדולי הדור? 3) אמנם בהלכה לא מתייחסים למצב זה של תנועות נוער מעורבות כי זה לא היה אף פעם אך כן כתוב שצריך להתרחק מאוד מאוד מן האישה וכו והרי בתנועות נוער מתקרבים מאוד לאישה? 4) גם לדעת מי שמתיר להיכנס לישבצי"ם האם זה מותר גם כשזה כולל הרהורי עברה?
תשובה: 1. מורנו הרב צבי יהודה הורה באופן כללי לאיסור בענין תנועת נוער מעורבת. אולם למורנו לא היה קשר עם קהילה מסוימת שלה הוא היה צריך להורות. מורנו רצה להנחיל לנו את הכיוון שהינו ברור ע"פ תורה שיש להקפיד בצניעות ולא לפרוץ גדרות. אולם תלמידיו הקרובים שהיו צריכים להורות לתלמידים או לבני קהילה הורו לפי מה שראו לנכון במצב המסוים שהגיע לפניהם. יש להבחין בין הוראה כללית לבין הוראה פרטית למקרים מוגדרים. לא ידוע לי על אמירות של הרב שאין לו קשר לבני עקיבא. ודאי שהרב קרא לתקן את הצריך תיקון גם בבני עקיבא. 2. ודאי שראוי לפנות לגדולי הדור בשאלה ואתה יכול לפנות אליהם. אתה יכול לפנות לגדולי הרבנים של הציבור האמוני לאומי וללכת לפי הוראתם. 3. הגדר של להתרחק מאד מן האישה אינו מוגדר. יש איסורים פרטניים שבהם יש גדרים ברורים. אולם גדר ההתרחקות הוא הוראה כללית שלפי עיני המורה יורה בענין. אין ספק שאנו הולכים על חבל דק ועל היתרים שאינם פשוטים בהוראות על תנועת נוער מעורבת. אולם ההוראות האלו הם לפי מה שנראה מתאים ומועיל לבנין הדור. 4. בדרך כלל יש להורות למי שיש הרהורי עבירה כתוצאה מכניסה לישב"ץ להימנע מכך כדי שלא יבוא לכלל איסור.
שאלה: ימים טובים למעבר דירה: רציתי לדעת האם יש ימים טובים יותר או פחות למעבר לבית חדש (בשכירות)?
תשובה: יש מסורת האומרת: אין מתחילין בב"ד. הכוונה לא לפתוח מהלך חדש כמו מעבר דירה או פתיחת עסק וכדומה בימים שני או רביעי. גם בחמישי ושישי לא ראוי לעבור דירה בגלל השבת הקרבה, שמא לא יספיקו לסדר את הבית עד שבת או שיהיו עייפים מטורח המעבר ובזאת עלולים לפגוע בכבוד השבת. גם יום ראשון לא רצוי כל כך, כדי שלא יכינו בשבת שלפניו או יהיו מוטרדים בדאגת המעבר. על כן הטוב ביותר לקבוע את המעבר ביום שלישי. ומצאו רמז לדבר כי ביום שלישי נאמר פעמיים כי טוב, ואם כן הוא מסוגל לברכה והצלחה.
שאלה: חופשה בתחילת חודש אב: האם מותר לנסוע לאילת לחופשה בבית מלון מ-כ"ט תמוז עד ג אב? (אני ספרדי)
תשובה: אם צורך הנסיעה הוא להבראה מחמת חולשת העבודה במשך השנה, אפשר להקל בזה. אבל אם הנסיעה היא רק לצוחרך שמחה, שגם היא נצרכת לרענון החיים, ראוי לדחות לזמן אחר, כדי שלא תהיה שמחת הפרט בזמן צערם של כלל ישראל.
שאלה: לקנות תפילין או לעשות רשיון נהיגה: ברשותי סכום כסף מוגבל. אני אחרי צבא, והתפילין שברשותי הן לא תפילין מהודרות אך כשרות - תפילין בהמה דקה. אני מתלבט, האם להשקיע את הכסף ולקנות תפילין חדשות ומהודרות, מבחינת "בכל מאודך", או לעשות רישיון נהיגה, שכרגע יש לי את הזמן והכסף? אשמח לעצה מהרב.
תשובה: היום בארץ ישראל ראוי שלכל אחד יהיו תפילין מבהמה גסה. מכיוון שהאקלים בארץ חם ולח בקיץ ובייחוד באיזור השפילה ששם מאוד לח, ישנו חשש שזיעה תיכנס לתוך התפילין (מבהמה דקה) ותטשטש את האותיות. אני חושב שתפילין זה דבר חשוב מאוד שקונים בפעם אחת לכל החיים. חיי הקדושה וקיום של מצווה קודמים לעניות דעתי לרשיון נהיגה, שבעז"ה תלמד במשך הזמן לאחר שתרוויח עוד כסף.
שאלה: שינוי שם בתעודת הזהות: האם יש בעיה בשינוי השם המופיע בתעודת זהות (ללא שינוי השם בביהכנ"ס)? מטעמי נוחות, אני רוצה לקצר שם ארוך שניתן לי בילדותי לשם קליט יותר, שבו מכנים אותי כל מי שמכיר אותי. לצורך הדוגמה, נניח שאני רוצה לקצר את השם "בנימין" לשם "בני" וכדומה.
תשובה: אין בעיה לשנות את השם בתעודת הזהות, אם זה רק כלפי השלטונות וכדו'.
שאלה: תפילת היחיד במנחה קצרה: בתפילה מנחה קצרה (תפילת 18 עד אתה קדוש), שמתחיל החזן מיד אחר קדיש, מתי צריך להתחיל את תפילת יחידות ומדוע?
תשובה: הנוהג כיום הוא להתחיל את תפילת היחיד לאחר שהש"ץ מסיים את ברכת אתה קדוש, כדי שהציבור יוכלו לענות אמן על הברכות וקדושה.
שאלה: לא לספר על טסט: אני לומד נהיגה ואני לא רוצה שאף אחד ידע מתי אני עושה את הטסטים שלי, כי זה מלחיץ אותי. ניגשתי כבר לטסט ונכשלתי ואני לא רוצה שאף אחד ידע מזה. כששואלים אותי אם עשיתי טסט ואני אומר לא כי אני לא רוצה שידעו. יש בזה איסור?
תשובה: אין לשקר ולא שלא עשית אבל אתה יכול שלא לענות לשאלה ולהתחמק.
שאלה: שתיה לאחר מים אחרונים: אם נטלתי מים אחרונים ואני צמאה, האם מותר לברך ברכת המזון (למדתי שאסור לברך כשצמאים)? האם מותר לשתות? מה עדיף לעשות? (ברור שעדיף לשתות קודם, אבל אם כבר נקלעתי למצב כזה)
תשובה: לכתחילה, אל תשתי את המים לפני ברכת המזון. מכיוון שלאחר שנטלת מים אחרונים המים שתשתי כבר לא טפלים ללחם ותצטרכי לברך עליהם בכל מקרה, אז עדיף שתברכי עליהם לאחר ברכת המזון.
שאלה: מלאכות אסורות לנשים בראש חודש: שמעתי שנשים נוהגות שלא לעשות מלאכה בראש חודש. מהן המלאכות שעדיף להימנע מהן? לפי מה שאמרו לי, אחת המלאכות האסורות היא סריגת כיפה. אם אני בדרך כלל משתדלת להימנע מסריגה בראש חודש (בלי נדר) אבל יש כיפה שאני לחוצה לגמור והזמן היחיד שנשאר הוא רק בראש חודש, יש מקום להקל? האם יותר נכון לא לסרוג בר"ח ואח"כ להישאר לסרוג את הכיפה עד מאוחר בלילה כדי להספיק לגמור אותה?
תשובה: סריגה היא אחת מהמלאכות שמוזכרות במפורש לגבי מנהג זה, לכן יותר קשה להקל למי שקיבלה על עצמה מנהג זה. אמנם יש קהילות שלא קיבלו על עצמם מנהג זה אולם אם נהגת עד עכשיו לפי מנהג זה אז עלייך להמשיך כך ולהימנע מסריגה.
שאלה: לקנות או לגנוב עצים: אני מעוניין לנטוע עצים. מטרתי: תפיסת שטח, רווח מהפירות והנאה מהעבודה במטע. יש לי כמה אפשרויות: 1. לקנות עצים (צורכי מים) מיהודים. היתרון - לפרנס יהודים. החיסרון - הרבה כסף לצינורות ולמים, וגם המים בא י מועטים. 2. לקנות עצים מערבים, שעושים בהם פעולת הרכבה הפוטרת אותם מהצורך בהשקיה (רק ערבים עושים פעולה זו). היתרון - חיסכון במים ובכסף (לצינורות). החיסרון - גרוע מאד - לפרנס ערבים 3. לגנוב מערבים עצים מורכבים. היתרון - לא מפרנס ערבים וחוסך במים ובכסף. הבעיה - חשש לאיסור גזל. איזה מהאפשרויות עדיפה?
תשובה: אם מטרת תפיסת השטח היא שערבים לא ישתלטו על אדמות מדינה ואין באפשרותך אמצעים להחזיק את השטח על ידי קניה יקרה (לטווח ארוך) מיהודים, אז יהיה מותר לקנות מערבים, כי על ידי כך ניתן יהיה להפריש אותם מגזילת השטח. אין לגנוב שתילים מערבים גם לא לצורך כזה.
שאלה: להשקיע בבגרויות: אני תלמיד ישיבה תיכונית שמתחיל כעת את הבגרויות. אמרו לי שחשוב מאוד לעשות 5 יחידות במתמטיקה אם ארצה אח"כ לפנות ללימודים גבוהים, ומצד שני הבנתי שזה לוקח זמן רב בשביעית ובשמינית. אני יודע שאלמד תורה בזמן שכן יהיה לי, ולכן 5 יחידות יגרמו לביטול תורה. ומצד שני יתכן שהביטול תורה יקרה בעתיד כשאפנה לפסיכומטרי וכו. מה דעת הרב על השקעה בבגרויות (גם בכלל המקצועות) בכלל ובמקרה שלי בפרט?
תשובה: כיון שאיני מכיר אותך אישית לא אוכל לענות על השאלה. עליך להתייעץ עם רב שמכיר אותך היטב.
שאלה: השידוך המיועד יהיה גוי?!: לפי מה שהבנתי לכל אדם עוד לפני שנולד מיועד לו "האחד" "האחת". רציתי לדעת, האם ייתכן מצב שבן הזוג המיועד יכול להיות גם גוי?
תשובה: היעוד הוא למי שיכול להיות על פי תורה בן זוג. בן זוג שאסור לאדם לא יכול להיות הזיווג המיועד.
שאלה: אינו מכיל אבקת חלב עכו  ם: הבנתי שהחוק מחייב רישום על אריזות של מוצרי חלב המכילים אבקת חלב עכו"ם, אך חברות מסוימות אינן מקפידות על כך. אני נוהג שלא לאכול אבקת חלב עכו"ם, אך אני חש שבכך אני בעצם "נותן פרס" לחברה שאינה מציינת זאת על האריזה. האם במצב הקיים, יש להעדיף לרכוש מוצר שמצויין עליו "אינו מכיל אבקת חלב עכו"ם" או שלא?
תשובה: אם אינך אוכל אבקת חלב נוכרי, כיצד אתה סומך על על חברה שאינה מציינת זאת?
שאלה: לגלוש באינטרנט בשבת ובחג: מדוע אי אפשר בשבת לגלוש באינטרנט, אם המחשב דולק מערב שבת? כנ"ל לגבי יום טוב.
תשובה: השימוש במחשב גורם לשינויים בזרמים החשמליים, הדלקת נורות וכיבויים וכד'. הרב יאיר וסרטיל
שאלה: אופניים בשבת: כתב הרב: "המנהג המקובל בארץ על כל העדות לאסור אופנים בשבת. גם לדעת הבן איש חי אסור בלילה בגלל האור שבאופניים, ואסור לצאת מחוץ לתחום, ואסור לצלצל ואסור לתקן, האם ניתן לסמוך על כל אחד שייזהר בכל אלו?" מדברי הרב יכול להשתמע חס וחלילה שהגאון הבן איש חי לא שאל את עצמו את השאלה המתבקשת "האם ניתן לסמוך על כל אחד שיזהר בכל אלו". לכן טרחתי וקראתי את תשובתו של הבן איש חי במלואה כולל התוספת בתחילת השו"ת. הבן איש חי שואל את השאלה הזו ואף רבות אחרות. מדבריו עולה א. שאסור (ממש אסור) לגזור גזירות מדעתינו. ב. שמי שחושש שאנשים לא יכולו לעמוד בהגבלות שונות ולכן גוזר - ראוי שיגזור לא לצאת בשבת מרשות לרשות בעיר שיש בה עירוב שמא יצא בעיר שאין בה עירוב. הבן איש חי מאוד ברור בפסיקתו והיא ארוכה ומקיפה ויחד עם זאת בהירה מאוד. הבן איש חי גם נוגע בעקרונות יסוד חשובים ביותר כדוגמת "מעשה חול", "גזירות", "מראית עין" "שמא יבוא לתקן" ועוד ועוד. הוא ממש מסביר את הנושאים הללו ולא מסתפק בציטוט שלהם. ומתוך הסבריו ניתן להבין כמה פסיקתו מדוייקת ונוגעת בשורשי הפסיקה ההלכתית. אשמח לשמוע תגובה מעמיקה ולו באופן פרטי. בנוסף אוסיף עוד נדבך לשאלתי: הבן איש חי מתיר נסיעה הן לטיול והן לצורך מצווה מפורשות. אני חייתי עם משפחתי בשכונה והיינו מאוד קשורים לבית הכנסת שהיווה ממש קהילה. עברנו לשכונה סמוכה והניתוק משפיע עלינו לרעה (גם מבחינה רוחנית ודתית). אני מעוניין לסיוע עם בני משפחתי באופניים לצורך מצווה כדי שנוכל להתחבר מחדש לקהילה שלנו ולהגדיל על ידי כך את עושרינו הרוחני ואת קיום המצוות בחיינו.
תשובה: אם הבן איש חי היה רואה את התוצאות של נסיעה באופניים בשבת היה חוזר בו. וחוץ מזה, הוא דעת יחיד, כל עם ישראל לא קיבל את פסיקתו זו. אנו משתמשים בהיתרו רק במקרים חריגים, כגון: רופא או אחות שיש להם תורנות בשבת וכדו'.
שאלה: הכשרים על סוכריות: מה ההכשר על הסוכריות של chcoco toffees? וכן סוכריות vollwilch(?)broken (השם כתוב בכתב מחובר)? וגם super jelly pop?
תשובה: אם לא רשום שהסוכריות כשרות - אין כשרות
שאלה: ללכת עם שתי ציציות: אם אני הולך עם שתי ציציות, זה מצווה כפולה?
תשובה: על כל בגד אתה מקיים מצווה, אם כי אינני יודע אם זה מוסיף משהו כלפי שמיא.
שאלה: בהמשך לשאלה בעניין הופעה בנוכחות גברים: ראיתי באתר את השאלה לעניין "מופע לנשים בנוכחות איש הגברה וצילום המופע", שהרב התיר לה להופיע מאחר והיא לא רוקדת בשבילם אלא בשביל הבנות הנוכחות שם. מס שאלות בעקבותיה: א. בשו"ע ובנושאי כליו, מפורש שיש לנהוג בצניעות גם כאשר האדם לבד ולא רואים אותו ("אל יאמר: "הנני בחדרי חדרים מי רואני?" כי הקב"ה מלא כל הארץ כבודו", שו"ע אורח חיים סי ב סעי ב ). אם כן, מדוע הרב התיר לנהוג שלא בצניעות בהופעה? (כיסוי ראש, מכנסיים וכו ). ב. איפה מצינו שמתירים לאישה לנהוג שלא בצניעות בנוכחות גברים כאשר היא לא מכוונת להופיע בשביל אותם גברים אנשי המקצוע? ומדוע כשהיא מופיעה עבור אחרים זה מתיר לה להופיע כך בנוכחות גברים? וסליחה על הטרחה.
תשובה: אנשי הצוות הנמצאים שם צריכים לעמוד מאחורי היריעה. אולם הנשים הרוקדות לא עושות זאת בשבילם ויש על העובדים דין של 'בעבידתיה טריד' - הם עסוקים בעבודתם וגם לא מסתכלים, ולכן מותר. וודאי שאין מדובר בהידור מצווה ועדיף שאנשי הצוות גם הם יהיו נשים.
שאלה: מסיבת רווקים על פי ההלכה: נהוג בהרבה מקומות לערוך לחתן זמן קצר לפני החתונה מסיבת רווקים. זוהי מסיבה שבה הוא נהנה בפעם האחרונה מחיי הרווקות, הוא יוצא ומשתכר, ולעיתים נעשים עוד דברים שאינם ברוח ההלכה ואין צורך לפרט. מצד שני ידוע שחתן ביום חתונתו נמחלים לו כל עוונותיו. האם אפשרי לערוך מסיבה כזו גם אם הדברים הנעשים בה אינם מקובלים, תוך שיהיה אפשר לסמוך על כך שביום חתונתו ימחלו לחתן כל עוונותיו ולכן אין מניעה שיחטא כעת ויכופר לו ביום החתונה?
תשובה: אתה אומר "נהוג". מי המציא מנהג מגונה זה? מי נוהג כך? זהו מנהג יהוא (ר' בתנ"ך) ובשום פנים ואופן אין להעלות על הדעת מנהג. יש מנהגים שאמרו עליהם שהם אותיות גהנם.
שאלה: המלצה לספר שעוסק בצד המוסרי של התורה : אני בן 38. בעל רקע תורני בישיבות וכוללים. בשנים האחרונות קשה לי לשמוע את קריאת התורה בבית הכנסת, תוך כדי קריאה עולות הרבה שאלות, מוסריות בעיקר. אני מרגיש שאני צריך ללמוד את התורה מחדש. האם הרב יוכל להמליץ לי על ספר שעוסק בברור העולם המוסרי בתורה? שאלות כגון: יחסו של יעקב ללאה, העבדות בתורה, הקב"ה מצטייר, ח"ו, כאכזר רודף כבוד, קנאי ועוד תארים לא מחמיאים.
תשובה: שני הוגי דעות בדורות האחרונים התעסקו רבות בשאלות אלו, הרש"ר הירש והרב קוק. לרש"ר הירש יש פירוש על התורה. בדברי הרב קוק הדברים יותר מפוזרים בכתביו הכלליים. אולם הרב רמר מהישוב חרשה ליקט דברים של הרב קוק על פרשת שבוע, ניתן להשיג אצלו דפים על סדר הפרשות.
שאלה: מתן תורה: בני ישראל יצאו ממצרים בערב פסח. שבוע לאחר מכן הגיעו לים סוף. ששה שבועות לאחר מכן קיבלו את התורה, מתוכם 40 יום משה היה על ההר. השאלה היא, מה רק יומיים לקח מים סוף עד הר סיני?
תשובה: בני ישראל יצאו ממצרים בט"ו בניסן. לאחר שבעה ימים הגיעו לים סוף. בראש חודש סיון הגיעו להר סיני. ב-ו בסיון קיבלו את התורה במעמד מתן תורה. לאחר מתן תורה עלה משה למשך 40 יום לשמים בכדי ללמוד את התורה, וכשמשה ירד הוא הביא איתו את לוחות הברית.
שאלה: דילמה האם לנתק קשר מהחברה בגלל רכילות: התחזקתי בנושא של שמירת הלשון. האם כדאי להתרחק, לא באופן מוחלט, מהחברה שהייתי בה מאחר ואנו לא משדרים באותו כיוון? אשמור איתם על קשר אבל רופף, לא כמו בעבר. כי קראתי בספרו של החפץ חיים שעלינו להתרחק מחברת בעלי לשון הרע. מה הרב מציע לעשות?
תשובה: אני לא ממליץ להתרחק מחברה אלא אם כן מצאת חברה יותר טובה שאת מתחברת אליה. אבל כמובן תמשיכי להתקדם ולהתחזק.
שאלה: מזוזה שנפלה בכניסתי: נכנסתי למקום עבודה חדש וכשנכנסתי למשרד מנהלים בכדי להציג את עצמי לראשונה ביומי הראשון עמדתי בפתח ונפלה עליי המזוזה. כבר זמן מה שאני מרגישה ש"סימנים" כאלו ואחרים קורים לי אבל זהו הסימן הראשון שהתחלתי לדאוג ממנו. האם זה מרמז על חוסר הצלחה או אף על משהו רע יותר, האם עליי לדאוג? זה היה מאוד מבהיל גם כל מי שהיה בחדר די נבהל מהעניין.
תשובה: אין מה לחשוש, אין בזה שום סימן לגבייך. מי שצריך לחשוש זה מי שקבע את המזוזה בצורה לא טובה.
שאלה: הגדרת טירחא בשבת: רציתי לדעת מהו בדיוק גדר איסור טירחא בשבת. השו"ע באו"ח שכ"ד כותב שאסור להאכיל בע"ח שלא שייכים לי משום טירחא. ואני לא מבין כל כך, האם הדין כן גם בימינו? איזה טירחא בדיוק יש לי בהוצאת קערה עם האוכל ליד הפח שסמוך לביתי? היכן בדיוק עובר הגבול בין התפתחות ההלכה והפיכת החיים ליותר קלים לדין "טירחא"? האם דבר שכשלעצמו אין בו שום חילול שבת ואדרבה, בשבילי הוא עונג שבת, ג"כ יכול להאסר משום טירחא - לרוץ בשבת למשל?
תשובה: טירחא בשבת היא כל פעולה שלא צריכים לעשות אותה באותו יום ואדם עושה אותה, לאו דווקא אם זה כרוך במאמץ פיזי קשה - עדיף שאדם ישבות. להאכיל בעלי חיים שאדם לא חייב בהאכלתם -אין לעשות זאת בשבת.
שאלה: סחיטת תפוזים בשבת: 1. האם יש מי שמתיר סחיטת תפוזים בשבת, לאלתר? 2. כיצד אמנע מבורר כאשר אני מגיש מרק עם ירקות. כי יש שרוצים רק מרק ויש שרוצים רק ירקות או ירקות מסוימים בלבד.
תשובה: 1. בזמננו מכיוון שמקובל לסחוט תפוזים לשם מיץ - אסור לסחטם מדרבנן. התורה אסרה רק זיתים וענבים שלמשקה שלהם יש חשיבות, שאר הדברים הנסחטים למיץ אסורים מדרבנן כי אין למיץ שלהם חשיבות. הבית יוסף מתיר גם סחיטת לימונים והאשכנזים מחמירים בלימונים. באגלי טל רוצה להביא שסחיטת לימונים מותרת לכל הדעות, מכיוון שאנשים לא משתמשים במיץ הלימון כמשקה אלא כתיבול לאוכל וכדו'. 2. ניתן לקחת עם המצקת את המים של המרק לאט לאט מכיוון שאתה בורר את מה שאתה רוצה.
שאלה: בדיקת חרקים בשום ובשוקולד: האם צריך לבדוק מחרקים: א- שום. ב- שוקולד עם שקדים בהכשר הרבנות צפת. ג- חטיפי גרנולה בהכשר u ובאישור הרבנות הראשית. אם כן-איך? וישר כח!
תשובה: 1. שום שלם - פותחים את שיני השום אם הם שלמים ולא רואים אבקה (קורים) אזי רק שוטפים ומשתמשים. אם יש נגיעות, כדאי להוציא את האזור הנגוע. 2. בדרך כלל שקדים אלו מבושלים ונראה שאין שם רוב חרקים וגם בושלו, ועל כן אפשר לאכול ללא בדיקה. 3. יש לקנות מוצר שאין בו פרורים או קורים, וכן לפזר את הגרנולה על שולחן או צלחת לבנה ואז לבדוק שאין בין הפרורים חדקניות וכדו'. את הצימוקים, אם אפשר, יש לשרות במים פושרים. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: תפילה לאחר הדלקת נרות: האם אישה שהדליקה נרות יכולה להתפלל מנחה של ערב שבת?
תשובה: אם בירכה על הנרות והתכוונה כנהוג לקבלת שבת - לא תוכל להתפלל מנחה שהרי היא תפילה של יום חול.
שאלה: ת על מוצרים לרשת שנסגרה: לפני זמן רב עשינו קניות ברשת "אלף". לאחר שסיימנו ובחנו את הקבלה מצאנו ששמן מסויים, ממנו קנינו מספר יחידות, חוייב על פחות יחידות מכפי שקנינו. זאת אומרת, שלא שילמנו על שני פריטים. מאז לא הזדמן לנו להגיע לאותה רשת ובינתיים זמן רב חלף והיא התפרקה. כיצד עלינו להשיב את הגזילה, הרי הרשת נמכרה, איננו יודעים מי הבעלים? מקרה נוסף כזה קרה לנו בתחנת דלק. זה היה גם לפני זמן רב. האם לתת כסף לעובדים, הרי בד"כ זה בעייתי מבחינתם שיש לפתע יותר כסף בקופה? ניתן לסמוך שיעבירו לבעלים? אינני חושבת כי הם נפגשים עימו.
תשובה: אם החברה התפרקה ואין לה ממשיכים, אתם פטורים. באשר לתחנת הדלק, שילחי מכתב להנהלה הארצית של החברה ושאלי למי להחזיר את הכסף?
שאלה: לבישת ציצית עם תכלת : אני גר בבית אל ואני בן 13. שני רבני היישוב אינם לובשים צצית עם תכלת. גם אבי אינו לובש תכלת (לאבי אין בעיה שאני ילבש עם תכלת). האם צריך לשים תכלת בציצית במצב זה?
תשובה: השאלה על התכלת היא לא בעיה מקומית ביישובך אלא דיון בכל הארץ. אם אתה רוצה להחמיר על עצמך - קדוש ייאמר לך.
שאלה: קבר דוד לכהנים: האם מותר לכהנים להיכנס לקבר דוד?
תשובה: אין היתר לכהנים להיטמא לקברי צדיקים. ובכלל זה קברי האבות הקדושים והמלכים. אפשר לעמוד מבחוץ ולומר את אותן התפילות הנאמרות בפנים.
שאלה: שימוש בכרטיס נסיעות חינם: אני בת שרות ויש לנו כרטיס נסיעות חינם שתקף ממרחק מסוים (כלומר ממרחק מסוים, מקוד מסוים של האוטובוסים הנסיעה היא חינם ומתחת לקוד הזה עלינו לשלם כסף). הדירה שלי ממוקמת במרחק מהשירות שאינו תקף. האם מותר לי לעלות לאוטובוס ולא לומר לאן אני נוסעת כדי לא לשלם? האם הדין שונה אם אני מקבלת החזרים מאגודת השירות לצורך זה?
תשובה: בן אדם ישר לא עושה כך, זה נקרא עובר על דעתו של בעל הבית.
שאלה: לימוד משניות בשבועות: למה כתוב בקבלה שטוב שלא ללמוד משניות בלילה של שבועות?
תשובה: זה לא מפורש בספרי קבלה דווקא. אבל הטעם שנזכר בספרים, כיון שחג שבועות הוא זמן מתן תורה שבכתב ולא של תורה שבעל פה. אך אין בזה איסור ורק יש עדיפות לתורה שבכתב.
שאלה: מים שעבר עליהם לילה: האם מותר לשתות ממים שהיו ליד המיטה או ליד הכרית או מתחת לכרית (מכוסים) בלילה? (אני יודעת שמים מתחת למיטה - אסור)
תשובה: אם המים היו מכוסים אין צורך לחשוש.
שאלה: לימוד שמירת נגיעה: 1. אם אני הולך עם משהי ברחוב והיא מועדת האם עליי לתפוס אותה שלא תיפול על הקרקע? 2. אני שומר נגיעה אך לא הבנתי מהפסוק "ולאישה בנידת טומאתה לא תקרב לגלות ערוותה" איך לומדים שצריך לשמור נגיעה? אשמח להסבר.
תשובה: 1. הגמרא במסכת סוטה דף כ"א אומרת: "היכי דמי חסיד שוטה? כגון דקא טבעה איתתא בנהרא, ואמר: לאו אורח ארעא לאיסתכולי בה ואצולה". כלומר מיהו חסיד שוטה זה שרואה שאשה טובעת בים ואינו מציל אותה מטעמי חסידות. מכאן אנו למדים שאשה שנמצאת בצרה סכנה והיחיד שיכול לסייע לה זה איש הרי הוא מחוייב בדבר. ובכל מקרה צריך להפעיל שכל ישר. 2. כתוב "לא תקרב"! אכן יש דיון נרחב בראשונים בגדר המדוייק של איזו נגיעה אסורה מהתורה - האם של חיבה או כל נגיעה, וכן דיון עד כמה החומרא גדולה האם עד כדי יהרג ובל יעובר או רק באיסור. בנוסף, יש לנו כלל שאומר "לך לך אמרינן לנזירא לא תקרב" כלומר הנזיר שאסור בשתיית יין, אסור לו להיכנס לכרם מחשש שיכשל, וכך בכל דבר יש לשים גדרים שאדם יתרחק מעבירה פן יכשל בה חלילה.
שאלה: זכויות יוצרים על שימוש בגופן: ברצוני להוציא מהדורה של ספר תורה (חומש) ולהשתמש בגופן שיוצר בארץ מתוך כוונה שיהיה לשימוש לספרי תורה (חומשים). מדובר בגופן של הוצאת תנ"ך קורן שמבוסס על כתיבה עתיקה יותר. שאלתי היא: האם אני צריך לבקש אישור להשתמש בגופן זה? במידה ולא, האם יהיה לי מותר לעשות זאת אם הספר שיצא לא ימכר אלא ינתן בחינם (או במחיר עלות)? יש לקחת בחשבון שגופן זה קיים במערכת אופיס שקניתי בכספי המלא והותר לי לעשות בה שימוש מסחרי היות ואני מורה.
תשובה: אם אתה עובד עם התוכנה של אופיס, ישנם גופנים שאופיס קנו את כל הזכויות. מהם ניתן לעשות שימוש מסחרי. לבירור לגבי הגופן הספציפי שלך עיין באתר הבא: : הרב ניר אביב
שאלה: האם מומלץ להתחתן עם גרים: אלי ישי והרבה רבנים לא ממליצים על נישואים עם גרים. משה רבינו התחתן עם ציפורה הגרה והכניס את אימו המאמצת הגרה לארץ. בועז התחתן עם רות הגרה, ומרות יצא דוד המלך גואל ישראל, האיש שמזרעו יבוא המשיח. אז אם מהגויים תבוא הגאולה למה לא מומלץ להתחתן איתם?
תשובה: לכל דבר יש שני צדדים, כך גם היחס לגרים. מחד, הגרים נחשבים כזן מיוחד שעשה מה שלא עשה אפילו בן ישראל שהורתו ולידתו בקדושה. כוח השינוי והתשובה של הגר הוא מופלא. אולם מאידך, אצל הגוי אין הדברים באים בצורה טבעית אלא בדרך של קניין ובחירה אישית. כך שיש בגר מעלה עצומה וגם קושי גדול. אדם שיש לו נשמה גדולה כמו בועז או משה רבינו יקח גם גרים, שהרי בגדולתו הוא יצליח להעצים את החלק המעולה ולהתעלם ולהתגבר על החלק החסר. אדם בינוני שכוחותיו רגילים, יראה האם מתאים לו אתגר כל כך גדול. בדורנו כולם חושבים שהם נשמות גדולות. יש בזה מן האמת שהרי אנו בדור של גאולה. ובכל אופן, אדם יתבונן האם מתאים האתגר המיוחד הזה של בניית בית עם משפחת גרים.
שאלה: מעשרות על עשבים: האם עלים ביתיים (נענע, שיבא וכו ) שאינם נאכלים אלא נותנים טעם בלבד (בתה לדוגמא) צריכים הפרשה? אם לא קשה לרב, אשמח לדעת גם את המקורות.
תשובה: אם אתה מגדל את התבלין לטעם בתה, לדעת הגר"מ אליהו שליט"א יש להפריש, ואנו מורים להפריש ללא ברכה. יש פוטרים כלל מהפרשה בנידון זה. עיין באריכות בהתורה והארץ ח"ד. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: תבניות זהות שהתערבבו: יש לנו שתי תבניות זהות ללא סימון - אחת חלבית ואחת בשרית. לצערי התערבבו לנו שתי התבניות ואיננו יכולים להבחין ביניהם. מה ניתן לעשות?
תשובה: אם השתמשו רק בצונן בשעת הערבוב אז אין כל בעיה. אולם אם אפו בתבניות יש להכשיר אותם ואז לייעד תבנית אחת לבשרית ואחת לחלבית.
שאלה: קוטל יתושים בחול ובשבת: הקב"ה זיכני שהמון יתושים אוהבים להתענג על דמי ולעקצני מדי פעם. האם מותר לי להעמיד בחדרי קוטל יתושים שהוא מושך אליו את היתושים ומחשמלם ובנוסף לכך גם שרצים שלא מזיקים כמו פרפרים, למשל. מה דעת ההלכה בנוגע לזה? כי הרי כתוב "ורחמיו על כל מעשיו", משמע שצריך לרחם על כל יצור. אם מותר, מה דעת ההלכה בשבת?
תשובה: תרחם על עצמך לפני שאתה מרחם על היתושים. מותר לפגוע בבעלי חיים על מנת למנוע נזק באדם. מותר להשתמש בזה גם בשבת כיוון שהכל נעשה מאליו. כמו כן, אתה יכול לשים רשת על החלונות, זה גם עוזר למנוע מהיתושים להגיע.
שאלה: קבורת ציפורני בעלי חיים: אני וטרינר במקצועי. האם יש צורך להקפיד על הדרך בה נפטרים מציפורני בעלי חיים, כמו שמקפידים בציפורני אדם? האם ישנה סכנה כבציפורני אדם או אין לחשוש?
תשובה: אין צורך להקפיד בציפורני בעלי חיים.
שאלה: מכירת כרטיסי טיסה לנוסעים בשבת : בת משפחתי עובדת כסוכנת נסיעות. האם מותר לה למכור ליהודים שאינם שומרים תורה ומצות כרטיסים לטיסות החלות בשבת או שיש בזה משום עור לא תתן מכשול? זה ברור שאם לא תמכור להם הן יקנו אצל סוכנים אחרים וכך תפסיד לקוחות או אולי את העבודה שלה.
תשובה: אין בזה משום לפני עיוור לא תיתן מכשול, מכיוון שניתן לקנות את הכרטיסים במקום אחר, אולם יש בזה משום מסייע לדבר עבירה. ולכן, אם תפסיד את העבודה שלה על ידי כך היא לא חייבת להימנע מלמכור אלא אם כן יכולה בקלות למצוא מקום עבודה אחר.
שאלה: מעשר כספים לרווק: אני רווק (עדיין, מקוה לא לאורך זמן) בן 27. אני ב"ה כיום אחרי הלימודים, למדתי הנדסה והתחלתי לעבוד במשרה מלאה. אני מרוויח משכורת טובה, בלע"ה (אמנם לא הייטק אבל גם ממש לא מינימום), כזו שמאפשרת לי לחסוך את רובה היות ואני גר בבית עם ההורים. מצד אחד-זו משכורת שהיתה מאפשרת לי, לו רציתי, לגור גם מחוץ לבית ולפרנס את עצמי באופן מלא. מצד שני, אני מעדיף כרגע לגור עם ההורים כי אני משתדל ממש לחסוך את רוב המשכורת, עד כמה שאפשר, להוצאות של דירה שיהיו לי בעז"ה לכשאתחתן, וכיום מדובר בסכומים גדולים מאוד (מאות אלפי שקלים, ובעצם אפילו יותר), שהבנתי מהורי שכנראה לא יוכלו לעזור לי המון עם קניה של דירה כזו וכו. הרי אני גם לא יכול לבנות על כך שאתחתן עם בחורה ממש אמידה עד כדי כך שלא יהיה לי צורך בחסכונות אלו. מה הדין שלי לגבי מעשר? זו חובה ממש מעיקר הדין או יותר מנהג? מהמשכורת נטו ברוטו? שמעתי (בשם הרה"ג אליעזר מלמד אם אינני טועה) שמדובר על הסכום שנכנס נטו. אני נותן מדי פעם לצדקה, משתדל גם יותר מכמה שקלים בכל פעם, וגם אני מאמין שהצדקה יכולה לגרום אפילו להתעשרות בעוה"ז. ובכל זאת, הייתי רוצה לברר את העניין לגופו בשל הסיבות הנ"ל שרשמתי.
תשובה: מעשר כספים הוא אינו חובה ולא מופיע בשלחן ערוך. יש תשובה בציץ אליעזר שטוען שאין חיוב מדרבנן וזה רק מנהג שנהגו בכל מיני קהילות. צריך לתת צדקה אולם שיעור מעשר אינו חובה.
שאלה: כתובה למי שאמו יהודיה: אם מתחתן בחור שאביו לא יהודי ואמו כן, אז בכתובה צריך לרשום את שם האב הלא יהודי או לא? וכשבחור כזה עולה לתורה, איזה שם הוא צריך להזכיר, את שם אביו הלא יהודי או יש אפשרות אחרת?
תשובה: יש להשתמש בשם האמא גם בכתובה וגם בעליה לתורה.
שאלה: דייקנות מול דעה ציבורית: האם אדם צריך לקחת בחשבון דעת ציבור בבית הכנסת כשהוא מתפלל יותר זמן מאחרים (לפעמים הרבה יותר זמן) וכולם כבר סיימו וכבר מעבירים דרשה? שמעתי על בחורי ישיבה שהגיעו עד אפיסת כוחות בניסיון להגיע לכוונה מירבית בתפילה והמצב הגיע עד כדי כך שהרבנים שלהם אסרו עליהם להתפלל. כאן זה משהו אחר, אך יש פה נקודה אחרת. אדם שגורם לאנשים אחרים לשים לב אליו שהוא נבדל מאחרים,האם זה טוב? יש לציין כי הבחור מיוחד מבחינה פסיכולוגית ודי בכך. פשוט,לפעמים נשמע מפי אנשים מסויימים דברים לא כ"כ נעימים על הבחור אודות התנהגותו החריגה במקצת (הייתי מגדיר זאת כלשון הרע או אבק לשון הרע). האם להפציר לאנשים על כך או האם כדאי לדבר עם הבחור ואיזה נימוקים יש להביא?
תשובה: לא כדאי שאתה תדבר עם הבחור. לפי מה שאתה אומר יש לבחור קשיים. אם כך אתה לא יודע במה אתה נוגע. אם יש מישהו שקרוב אליו אתה יכול לשוחח עימו. הנפש של האדם היא דבר עדין. אי אפשר לתקן אותה כמו שמתקנים נעל אצל הסנדלר. הדרך להבריא נפשות דורש העמקה רוחנית ונפשית ורק הם יעשו זאת ויביאו תועלת.
שאלה: האם גומי דינו כפלסטיק?: האם גומי דינו כדין פלסטיק, מבחינת שהוא לא סופג? ואם גומי סופג, האם ניתן להכשירו באמצעות מים חמים מהקומקום?
תשובה: אינני יודע אם הגומי בולע או לא בולע. בשאלה זו צריכים לקבוע קודם מומחים מהטכניון ולאחר מכן אפשר יהיה לקבוע מה דינו.